CELEX: 22005D0248
Language: el
Date: 2004-06-22 00:00:00
Title: 2005/248/EK: Απόφαση αριθ. 1/2004 της Επιτροπής χερσαίων μεταφορών Κοινότητας/Ελβετίας, της 22ας Ιουνίου 2004, σχετικά με το σύστημα επιβολής τελών στα οχήματα, το οποίο εφαρμόζεται στην Ελβετία για την περίοδο από την 1η Ιανουαρίου 2005 έως το άνοιγμα της βασικής σήραγγας του Lötschberg, και το αργότερο έως την 1η Ιανουαρίου 2008

22.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 75/58
            
         
      ΑΠΌΦΑΣΗ αριθ. 1/2004 ΤΗΣ ΕΠΙΤΡΟΠΉΣ ΧΕΡΣΑΊΩΝ ΜΕΤΑΦΟΡΏΝ ΚΟΙΝΌΤΗΤΑΣ/ΕΛΒΕΤΊΑΣ
   
   της 22ας Ιουνίου 2004
   σχετικά με το σύστημα επιβολής τελών στα οχήματα, το οποίο εφαρμόζεται στην Ελβετία για την περίοδο από την 1η Ιανουαρίου 2005 έως το άνοιγμα της βασικής σήραγγας του Lötschberg, και το αργότερο έως την 1η Ιανουαρίου 2008
   (2005/248/ΕΚ)
   Η ΕΠΙΤΡΟΠΗ ΧΕΡΣΑΙΩΝ ΜΕΤΑΦΟΡΩΝ,
   Έχοντας υπόψη τη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας για την σιδηροδρομική και οδική μεταφορά εμπορευμάτων και επιβατών, και ιδίως το άρθρο 51 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 40, η Ελβετία εισπράττει από την 1η Ιανουαρίου 2001 τέλος χρήσης του δημοσίου οδικού της δικτύου (τέλος κυκλοφορίας των βαρέων φορτηγών οχημάτων που συνδέεται με τις επιδόσεις τους). Τα τέλη που ισχύουν από την 1η Ιανουαρίου 2005 πρέπει να καθοριστούν και να διαφοροποιηθούν ανάλογα με τρεις κατηγορίες προτύπων εκπομπών (EURO).
            
         
               (2)
            
            
               Για τον σκοπό αυτό, η συμφωνία ορίζει τον σταθμισμένο μέσο όρο των τελών, το μέγιστο τέλος για την κατηγορία των οχημάτων που ρυπαίνουν περισσότερο, καθώς και τη μέγιστη διαφορά τέλους από μια κατηγορία σε άλλη.
            
         
               (3)
            
            
               Οι σταθμίσεις καθορίζονται ανάλογα με τον αριθμό των οχημάτων ανά κατηγορία προτύπου EURO που κυκλοφορούν στην Ελβετία. Η μεικτή επιτροπή εξετάζει τις σχετικές απογραφές και καθορίζει τα ποσά των τριών κατηγοριών τελών με βάση τις εν λόγω σταθμίσεις.
            
         
               (4)
            
            
               Η μεικτή επιτροπή εξέτασε τις απογραφές που έθεσε στη διάθεση της η Ελβετία.
            
         
               (5)
            
            
               Η μεικτή επιτροπή πρέπει να αποφασίσει για τη στάθμιση, την κατανομή των κατηγοριών προτύπων EURO μεταξύ τριών κατηγοριών τελών, και το επίπεδο των τελών για τις τρεις κατηγορίες τελών.
            
         
               (6)
            
            
               Στην τελική πράξη, η Ελβετία δήλωσε ότι θα καθορίσει τα τέλη που θα ισχύουν έως το άνοιγμα της πρώτης βασικής σήραγγας ή το αργότερο έως την 1η Ιανουαρίου 2008, σε ένα επίπεδο κατώτερο του μέγιστου ποσού που επιτρέπεται από τη συμφωνία. Επομένως, η ισχύς της παρούσας απόφασης περιορίζεται στη συγκεκριμένη περίοδο,
            
         ΑΠΟΦΑΣΙΖΕΙ:
   Άρθρο 1
   Εκ του συνόλου των διανυθέντων χιλιομέτρων κατά τους μήνες Δεκέμβριο 2003, Ιανουάριο 2004 και Φεβρουάριο 2004 από οχήματα άνω των 3,5 τόνων, επί ελβετικού εδάφους, το 9,79 % διανύθηκε από οχήματα της κατηγορίας προτύπου EURO 0· το 8,47 % από οχήματα της κατηγορίας προτύπου EURO 1· το 41,09 % από οχήματα της κατηγορίας προτύπου EURO 2 και το 40,65 % από οχήματα της κατηγορίας προτύπου EURO 3.
   Άρθρο 2
   Το συνδεόμενο με τις επιδόσεις τέλος για όχημα του οποίου το πραγματικό συνολικό βάρος με φορτίο δεν υπερβαίνει τους 40 τόνους και διανύει απόσταση 300 χιλιομέτρων ανέρχεται σε:
   
               —
            
            
               346 ελβετικά φράγκα για την κατηγορία τέλους 1,
            
         
               —
            
            
               302 ελβετικά φράγκα για την κατηγορία τέλους 2,
            
         
               —
            
            
               258 ελβετικά φράγκα για την κατηγορία τέλους 3.
            
         Άρθρο 3
   Η κατηγορία τέλους 1 εφαρμόζεται σε οχήματα της κατηγορίας εκπομπών EURO 1, καθώς και σε όλα τα οχήματα που τέθηκαν σε κυκλοφορία πριν από την έναρξη ισχύος του προτύπου EURO 1. Η κατηγορία τέλους 2 εφαρμόζεται σε οχήματα της κατηγορίας εκπομπών EURO 2. Η κατηγορία τέλους 3 εφαρμόζεται σε οχήματα της κατηγορίας εκπομπών EURO 3, EURO 4 και EURO 5.
   Άρθρο 4
   Η παρούσα απόφαση τίθεται σε ισχύ την 1η Ιανουαρίου 2005.
   
      Βέρνη, 22 Ιουνίου 2004.
      
         
            Για την Ελβετική Συνομοσπονδία
         
         
            Ο πρόεδρος
         
         Max FRIEDLI
         
      
      
         
            Για την Ευρωπαϊκή Κοινότητα
         
         
            Ο επικεφαλής της αντιπροσωπείας
         
         Heinz HILBRECHT